open-index/open-wikipedia-markdown huggingface dataset:
Mairie Ossenwarder

De **Mairie Ossenwarder** weer in de Franzosentied (1810 bet 1813) een von de dree Mairien, in de de Kanton Willemsborg indeelt weer. De Seet weer in Ossenwarder. Se harr 3245 Inwahners.

## Historie

De Ümgegend von Ossenwarder hett vör de Franzosentied to dat Amt Bardörp höört, wat in Besitt von de Stadt Hamborg weer. Willemsborg op dat annere Över von de Elv hett to dat Kurförstendom Hannover höört, wat in de Tied von de Koalitschoonskriege siet 1801 von Franzosen un Prüßen besett weer. To’n 1. März 1810 is dat hannöversche Rebeed denn Deel von dat Königriek Westfalen worrn, wat en Satellitenstaat von Frankriek weer.

To’n 1. Januar 1811 sünd de Noorden von dat Königriek Westfalen un Hamborg an dat Franzöösche Kaiserriek fullen. Ossenwarder is mit de Rebeden von Willemsborg un Oolwarder in een Kanton tohoopleggt worrn. De Mairie Ossenwarder weer nu een von de dree Mairien in’n Kanton Willemsborg, Distrikt Hamborg, Departement von de Elvmünnen.

1813/1814 hebbt de Russen de Franzosen slahn un dat Rebeed befreet. Hamborg un dat Kurförstendom Hannover sünd denn wedder herstellt worrn un de ole Stand von vör 1810 wedder dor.

## Öörd

Dor hebbt düsse Öörd tohöört:

* Kaiserriek Frankriek:
*:Ossenwarder (1855 Inwahners), Reithbrook (450), Spadenland (346), Tatenbarg (306), Moorwarder (288)

Vondaag sünd düsse Öörd all Deel von de Stadt Hamborg.

## Footnoten
Mairie Hasselwarder

De **Mairie Hasselwarder** weer in de Franzosentied (1811 bet 1813) een von de veer Mairien, in de de Kanton Buxthu indeelt weer. De Seet weer in Hasselwarder. Se harr 2878 Inwahners.

## Historie

De Ümgegend von Hasselwarder hett vör de Franzosentied to dat Grevengericht Oolland un to de Gerichten Nincop un Francop in dat Hartogdom Bremen höört, wat in dat Kurförstendom Hannover leeg. Dat Kurförstendom Hannover weer in de Tied von de Koalitschoonskriege siet 1801 von Franzosen un Prüßen besett. To’n 1. März 1810 is dat Rebeed denn Deel von dat Königriek Westfalen worrn, wat en Satellitenstaat von Frankriek weer.

Binnen Westfalen weer Hasselwarder Deel von de Mairie Eestbrügg in’n Kanton Buxthu von’n Distrikt Horborg, Departement von de Nedderelv. Man al to’n 1. Januar 1811 hett sik dat wedder ännert. Dat Königriek Westfalen müss dat Departement direkt an dat Franzöösche Kaiserriek afgeven. De Mairie Hasselwarder is nee billt worrn un weer een von de veer Mairien in’n Kanton Buxthu, Distrikt Lümborg, Departement von de Elvmünnen. De Mairie is ut Öörd billt worrn, de vörher in Westfalen to twee Mairien höört harrn: de Mairie Eestbrügg ut’n Kanton Buxthu un de Mairie Cranz ut’n Kanton Jörk. Von de Mairie Eestbrügg hett de Mairie Hasselwarder de Öörd Hasselwarder, Nincop, Seehoff un Francop kregen. Von de Mairie Cranz is blots de Oostdeel an de Mairie Hasselwarder fullen. De annere Deel keem an de Mairie Eestbrügg.

1813/1814 hebbt de Russen de Franzosen slahn un dat Rebeed befreet. Dat Kurförstendom Hannover is denn wedder herstellt worrn un de ole Stand von vör 1810 wedder dor. Mit’n Wiener Kungress is 1815 ut dat Kurförstendom dat Königriek Hannover worrn.

## Öörd

Dor hebbt düsse Öörd tohöört:

* Kaiserriek Frankriek:
*:Hasselwarder (1509 Inwahners), Nincop (576), Seehoff (10), Francop (581), Cranz-Oostsied (202)

Vondaag sünd düsse Öörd Deel von de Stadt Hamborg.

## Footnoten
Oleksij Ajdarow

**Oleksij Ajdarow** (ukrainsch: Олексій Айдаров; wittrussisch Аляксей Айдараў / *Aljaxej Ajdarau*; russisch Алексей Петрович Айдаров/ *Alexei Petrowitsch Aidarow*; * 15. November 1974 in Swerdlowsk) is en in de Russischen SSR boren Biathlet, de tonächst för Wittrussland aktiv weer un nahderhen för de Ukraine antreeden is.

Oleksij Ajdarow weer to sien aktiv Tiet Sportsuldat un leevt in Minsk. He bedreev den Biathlonsport siet 1984 un sien Vereen weer *[[Biathlon-Club Dinamo Minsk|Dinamo Minsk]] Biatlon* an. Sien eersten Upträe in' Biathlon-Weltcup harr he för Wittrussland startend 1994 bi en Eenzel in Bad Gastein, wo he glieks up den 12. Platz keem. Bannig gau kunn he sück in' Weltcup en Naam verschaffen un hett sück immer wieder verbeetert. 1996 in Östersund keem he in dat Eenzel mit Platz 8 eerstmals ünner de best Teihn. Sien eersten Weltcupsieg fier he 1997 bi en Verfolgung in Lillehammer, in de he vun Platz 10 ut start weer (vör Halvard Hanevold un Pawel Iljitsch Muslimow). In de folgen Saison wunn he nochmals en Weltcup, dit Mal en Sprint in Ruhpolding (vör Sylvest Glimsdal un Fredrik Kuoppa). Ajdarow sien beste Saisons weern 1997/98 un 1998/99, wo he up Platz 13. un 12. in' Gesamtweltcup keem.

Afsehn vun 2005 nehm he van 1995 bit 2007 an all Biathlon-Weltmeesterschapen deel. Trotz good Platzeeren as en fievten Platz 2000 an' Holmenkollen in' Eenzel oder en achten Platz in Sprint un Platz 7 in de Verfolgung bi de Titelkämpe vun Kontiolahti 1999 kunn he nie en Eenzel-WM-Medaille winnen. In Kontiolahti wurr he aber mit de Staffel Weltmeester, 2001 in Pokljuka wunn he Sülver un 1996 in Ruhpolding un 2003 in Chanty-Mansijsk Bronze, immer mit de wittrussisch Staffel. Bi de Biathlon-Weltmeesterschapen 2007 in Antholz is he eerstmals för de  Ukraine antreeden un keem mit de Staffel up en achten Platz.

Tweemal is Ajdarow bi Olympisch Winterspelen antreeden. 1998 in Nagano wunn he Bronze in' Eenzel (achter Halvard Hanevold un Pieralberto Carrara) un verpass mit de Staffel up Rang 4 en wiedere Medaille blots knapp. Veer Johr later in Salt Lake City weern sien best Ergevnisse Platz 17 in' Eenzel un Platz 8 mit de Staffel.

## Weblenken
* Oleksij Ajdarow in de Datenbank vun de IBU (engelsch)
Ralf Göthel

**Ralf Göthel** (* 1962) is en ehmalger düütsch Biathlet.

Ralf Göthel is för den Vereen Dynamo Zinnwald antreeden. He wunn 1981 in Lahti bi de Juniorenweltmeesterschapen mit Frank-Peter Roetsch un Steffen Lindau den Titel in dat  Staffelrennen, wat he 1982 in Minsk mit Rötsch un Holger Wick noch mal schafft hett. Todem wunn he in de beid Johren den Titel in‘ Sprint un 1981 Bronze as ok 1982 Sülver in dat Eenzelrennen. Natschonal wunn he 1983 sien eersten Titel mit de Staffel. 1984 bit 1986 kunn he dissen Erfolg noch mal halen. 1987 reckt dat to Staffelbronze. 1985 wurr he todem achter Roetsch Viezmeester in‘ Eenzel. Dat weer todem ok dat internatschonalspoodriekste Johr för Göthel. Bi de Biathlon-Weltmeesterschapen 1985 in Ruhpolding wunn he mit André Sehmisch, Matthias Jacob un Frank-Peter Roetsch achter de Staffel vun de Sowjetunion de Sülvermedaille. In dat Eenzel verpass he as Veertplatzeerter (achter Juri Kaschkarow, Frank-Peter Roetsch un Tapio Piipponen) knapp en wiedere Medaille.

1986 wurr Ralf Göthel mit den Vaterländischen Verdienstorden in Bronze uttekent.

## Weblenken
* https://web.archive.org/web/20130325023620/http://www.biathlon-online.de/biathlon-fakten-25/wm-fakten-160/2203-junioren-wm-ergebnisse-herren.html
* Göthel bi the-sports.org
* List vun de DDR-Staffelmeester

## Enkeld Nahwiesen
Cho Polu

De **Cho Polu** is en  hooch Barg in de Khumbu-Region in Nepal. 

Sien Nordgrat is mit den östlichen Deel vun de „Lhotse-Müer“ verbunnen. Nahberbargen sünd in‘ Osten de Makalu, nördlich de Shartse, sülvst en Deel vun de Lhotse-Müer. Tüschen Shartse un Cho Polu liegt en Pass (*Col Hardie*, 6.183 Meter hooch). Südlich Nahbers sünd Num Ri un Baruntse, in‘ Westen liggt de Island Peak. De Cho Polu liggt in‘ Makalu-Barun-Natschonalpark.

## Bestiegenshistorie
De Cho Polu wurr eerstmals an‘ 1. November 1984 dör den Spanier Nil Bohigas besteegen. He hett den Barg dorbi aber illegal besteegen (ahn Permit). Disse Bestiegen weer lang Johren umstreeden, intüschen wurrd se aber in de Himalayan Database vun Elizabeth Hawley upführt. An‘ 12. November 1999 gelung Olaf Rieck, Dieter Rülker, Markus Walter un Günter Jung de tweet Bestiegen (över de Nordwand).

Nah Angaven in en Book vun Jan Kielkowski weer de Barg vör 1999 dreemal över den Nordgrat bestegen wurrn. Norman Hardie weer nah eegen Angaven aber nie nich up den Tipp un hett dat ok nie behaupt. Dat Tippfoto vun en japaansch Expeditschoon, de 1964 de Bestiegen verkünnd hett, lett ahn Twiefel den Cho Polu in eenig Entfernung erkennen.

## Weblenken

* Expeditschonsbericht vun de Tweetbestiegen
* De Cho Polu up peakbagger.com (engelsch)
Rönn (Kiel)

**Rönn** (*[[hoochdüütsch|dt.]]* Rönne) is en Stadtdeel in’n Süden vun Kiel. He grenzt an de Stadtdele Wellsee un Elmschenhagen in’n Noorden, an de Gemeen Pohnsdörp in’n Oosten, an de Gemeen Honnigsee in’n Süden un an den Stadtdeel Moorsee in’n Westen. De Wohlersbarg is mit 74,2 m de hööchste Barg vun Kiel.

## Historie

In’t Johr 1300 düker dat Dörp to’n eersten Mal op ünner den Naam *Renne*. 1970 keem Rönn to Kiel.

Bet vundaag behöllt Rönn sien Dörp-Charakter. In de Meren gifft dat en Löschdiek, un de ole Puck’sche Hoff, de bet 1966 en Kroog weer, is vundaag en Wahn- un Wertschophuus. De Landwertschop is jümmers noch wichtig.

## Bekannte Oorten

* Puck’sche Hoff
* Amateur-Funk-Anlaag

## Weblenken
*[Rönn](https://commons.wikimedia.org/wiki/Category:R%C3%B6nne_(Kiel)?uselang=de) – Biller, Videos, Höördateien
*Rönn in’t Stadtwiki vun Kiel

## Enkelt Nahwiesen
Wellsee

**Wellsee** is en Stadtdeel in’n Süden vun Kiel. He grenzt an de Stadtdele Gaarden-Süüd–Kronsborg in’n Noorden un Westen, an den Stadtdeel Elmschenhagen in’n Oosten, an den Stadtdeel Rönn in’n Süüd-Oosten un an den Stadtdeel Moorsee in’n Süüd-Westen.

## Historie

1270 düker Wellsee to’n eersten Mal op ünner de Naams *Wilse* un *Welse*. Welse kaamt ut en slaawsche Spraak un heet „Ellersee“. Vun 1911 bet 1961 föhr de Bahn vun Kiel na Sibbarg un hool ok in Wellsee. 1970 wöör Wellsee en Kieler Stadtdeel.
In de Nengentigerjohren vun’t 20. Johrhunnert bot de Stadt Kiel ne’e Hüüs op en Flach vun 4 km². De Straten in dat Viddel sünd na Lüüd nöömt, de gegen ’t Dridde Riek weer (Stauffenbergring, Goerdelerring).

## Bekannte Oorten
* de Wellsee, beleevt as Verpuustrebeet.
* Industrierebeet Wellsee
* Lehrstell Jugendopbowark

## Weblenken
*Wellsee – Biller, Videos, Höördateien
*Wellsee in’t Stadtwiki vun Kiel

## Enkelt Nahwiesen
Wellsee (Mehrdüdig Begreep)

**Wellsee** betekent

* Wellsee, Stadtdeel vun Kiel,
* Wellsee, See in’n Kieler Stadtdeel mit desülvige Naam.
Höpenhoff

**Höpenhoff** () is en lütten Oort in de Gemeen Soltau in’n Landkreis Heidkreis, Neddersassen. Binnen de Gemeen höört de Oort to de polietsche Oortschop Dibbern.

## Geografie

De Oort liggt in de Lümbörger Heid dicht bi de Steed, an de de Heidbeek in de Grote Au münnt.

De Naveröörd sünd Deimen, Heinhoff un Hambossel in’n Noordoosten, Dibbern in’n Oosten, Öön in’n Süüdoosten, Soltau in’n Süüdwesten un Friedrichseck in’n Westen. In’n Noordwesten liggt de Heidepark Soltau.

## Historie

### Verwaltungsgeschicht

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Timmerloh in’n Kanton Soltau höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Behrn in’n Kanton Garlstörp.

De Oort hett vör 1852 to de Vaagdie Soltau von de Amtsvaagdie Fambossel-Soltau tohöört un denn von 1852 bet 1885 to dat Amt Soltau. Na 1885 weer dat in’n Kreis Soltau. 1977 is dat Deel von’n Landkreis Soltau-Fambossel worrn, de siet 2011 Landkreis Heidkreis heet.

De Oort hett von öllers bi de Buurschop Dibbern un later de Gemeen Dibbern mit bihöört, de an’n 1. März 1974 mit de Gemeenreform in Neddersassen Deel von de Gemeen Soltau worrn is.

### Inwahnertall

### Religion

Höpenhoff is evangeelsch-luthersch präägt un höört to dat Kaspel von de Johannis-Kark in Soltau.

För de Kathoolschen is de St.-Maria-Kark in Soltau tostännig.

## Weertschop un Infrastruktur

För Höpenhoff is de freewillige Füürwehr Dibbern-Deimen mit tostännig.

### Verkehr

Höpenhoff liggt bi de Krüzung von de Kreisstraten K&nbsp;2 un K&nbsp;9. De K&nbsp;2 löppt in’n Noordoosten na Harm un Bissen un in’n Süüdwesten na Soltau an de Bundsstraat 71. De K&nbsp;9 föhrt in’n Noordwesten na Woltern un in’n Süden na Öön un bi Harwe an de B&nbsp;71.

De nächste Autobahn is de Autobahn 7 (Afsnidd Hamborg–Hannover). De Opfohrt 44 Soltau-Oost liggt knapp fiev Kilometer in’n Süüdoosten von Höpenhoff an de B&nbsp;71.

De nächste Bahnhoff is so bi veer Kilometer wied weg in’n Noordwesten de Bahnhoff Woltern an de Heidbahn. De Bahnhoff Soltau is söss Kilometer in’n Süüdwesten un is tosätzlich an de Bahnlien Ülzen–Langwedel anslaten. Von 1913 bet 1975 hettdat ok op de Bahnlien Soltau–Lümborg Personenverkehr geven. De Bahnhoff Hambossel an düsse Bahnlien weer twee Kilometer in’n Noordoosten.

## Footnoten
Dibbern

**Dibbern** betekent

* Dibbern, Oort in de Gemeen Soltau in’n Landkreis Heidkreis, Neddersassen,
* Dibbern, en Ünnernehmen för Woren ut Porzlaan, Glas un Textil.

**Dibbern** is de Familiennaam von

* Georg Dibbern (1889–1962), düütschen Schriever un Weltümsegler,
* Günter Dibbern (* 1946), düütschen Versekerungsmanager,
* Max Dibbern (1889–1972), düütschen Politiker,
* Simon Dibbern (* 1988), düütschen Schauspeler,
* Viggo Dibbern (1900–1981), däänschen Turner.
Mairie Behrn

De **Mairie Behrn** weer in de Franzosentied (1810 bet 1813) een von de dree Mairien, in de de Kanton Garlstörp indeelt weer. De Seet weer in Behrn. Se harr 1758 Inwahners.

## Historie

De Ümgegend von Behrn hett vör de Franzosentied to de Amtsvaagdien Amelkusen un Garlstörp von dat Amt Winsen, de Vaagdie Soltau von de Amtsvaagdie Fambossel-Soltau un de Amtsvaagdie Snevern von dat Amt Rodenborg höört. Dat Amt Winsen un de Amtsvaagdie Fambossel-Soltau weren in dat Förstendom Lümborg un dat Amt Rodenborg in dat Hartogdom Bremen. Dat allens leeg in dat Kurförstendom Hannover. Dat Kurförstendom Hannover weer in de Tied von de Koalitschoonskriege siet 1801 von Franzosen un Prüßen besett. To’n 1. März 1810 is dat Rebeed denn Deel von dat Königriek Westfalen worrn, wat en Satellitenstaat von Frankriek weer.

Binnen Westfalen weer Behrn keen egen Mairie. Dat weer Deel von de Mairie Bissen in’n Kanton Soltau von’n Distrikt Horborg, Departement von de Nedderelv. Dat hett sik to’n 1. Januar 1811 ännert. Dat Königriek Westfalen müss dat Rebeed direkt an dat Franzöösche Kaiserriek afgeven. De Grenz von Westfalen na dat Kaiserriek weer aver ganz in de Neegd un hett en Reeg Mairien dörsneden. Dorbi is de Mairie Behrn nee billt worrn. Dat weer nu een von de dree Mairien in’n franzööschen Kanton Garlstörp, Distrikt Lümborg, Departement von de Elvmünnen. In de Mairie sünd Öörd in tohoopfaat worrn, de vörher in Westfalen to acht Mairien höört harrn: de Mairien Bissen, Bocken, Wils, Timmerloh un Woltern ut’n Kanton Soltau un de Mairien Unnel, Ebendörp un Rulfsen ut’n Kanton Garlstörp. Von de Mairien Wils un Woltern sünd blots Delen an de Mairie Behrn gahn. De Rest von de Mairie Wils keem an de Mairie Lauenbrüch un von de Mairie Woltern an de Mairie Soltau. Ok von de Mairien Bissen, Rulfsen, Bocken un Timmerloh sünd blots Delen an de Mairie Behrn gahn. De Rest is bi dat Königriek Westfalen bleven un keem dor an Mairien in’n Distrikt Ülzen von dat Departement von de Aller.

1813/1814 hebbt de Russen de Franzosen slahn un dat Rebeed befreet. Dat Kurförstendom Hannover is denn wedder herstellt worrn un de ole Stand von vör 1810 wedder dor. Mit’n Wiener Kungress is 1815 ut dat Kurförstendom dat Königriek Hannover worrn.

## Öörd

Dor hebbt düsse Öörd tohöört:

* Kaiserriek Frankriek:
*:Behrn, Steenken, Bossel (149 Inwahners), Unnel (109), Heimbeuk, Meenern (32), Tunnhoff, Wehlen (43), Wesel, Inzmöhlen (62), Rulfsen (113), Olndörp (98), Wohlenbüttel (37), Sottörp (99), Soosdörp (32), Ebendörp (67), Hörpel (65), Döhl (48), Volgern (62), Scharmbeck (37), Stimbeck, Grebenhoff (69), Hützel (90), Wils, Sellhorn (48), Babenhavenbeck (31), Neddenhabenbeck (29), Einem (21), Ehrhoorn, Wintemaur (49), Deimen, Harm (72), Dibbern, Hambossel, Heinhoff, Hoop (104), Schaal, Möhr (37), Benninghöben (19), Tütsbarg, Bockhäbe (20), Langwedel, Häbe (116)

Vondaag sünd düsse Öörd Deel von de Samtgemenen Amelkusen, Töst un Hanstää un de Gemenen Snevern, Behrn un Bissen.

## Footnoten



### Notizen
Mairie Horborg

De **Mairie Horborg** weer in de Franzosentied (1810 bet 1813) een von de twee Mairien, in de de Kanton Horborg indeelt weer. De Seet weer in Horborg. Se harr 5394 Inwahners.

## Historie

De Ümgegend von Horborg hett vör de Franzosentied to de Stadt Horborg un dat Amt Horborg (mit de Huusvaagdie un de Vaagdien Höpen, Lauenbrook un Neeland-Over) in dat Förstendom Lümborg höört, wat in dat Kurförstendom Hannover leeg. Dat Kurförstendom Hannover weer in de Tied von de Koalitschoonskriege siet 1801 von Franzosen un Prüßen besett. To’n 1. März 1810 is dat Rebeed denn Deel von dat Königriek Westfalen worrn, wat en Satellitenstaat von Frankriek weer.

Binnen Westfalen weer de Mairie Horborg een von de fiev Mairien in’n Kanton Horborg von’n Distrikt Horborg, Departement von de Nedderelv. Man al to’n 1. Januar 1811 harr dat wedder en Enn. Dat Königriek Westfalen müss dat Departement direkt an dat Franzöösche Kaiserriek afgeven. De Mairie Horborg weer nu een von de twee Mairien in’n Kanton Horborg, Distrikt Horborg, Departement von de Elvmünnen. De Mairie weer nu düüdlich grötter, dor sünd Öörd in tohoopfaat worrn, de vörher in Westfalen to fiev Mairien höört harrn: de Mairien Horborg, Lauenbrook, Eißendörp un Marmsdörp ut’n Kanton Horborg un de Mairie Neeland ut’n Kanton Hittfeld. Von de Mairie Neeland is blots de Oort Neeland an de Mairie Horborg gahn. De annere Oort, Seevenhusen, is in de Mairie Mäkelfeld wesselt.

1813/1814 hebbt de Russen de Franzosen slahn un dat Rebeed befreet. Dat Kurförstendom Hannover is denn wedder herstellt worrn un de ole Stand von vör 1810 wedder dor. Mit’n Wiener Kungress is 1815 ut dat Kurförstendom dat Königriek Hannover worrn.

## Öörd

Dor hebbt düsse Öörd tohöört:

* Königriek Westfalen:
*:Horborg mit de Vörstadt

* Kaiserriek Frankriek:
*:Horborg (3625 Inwahners), Slott-Bezirk (172), Neeland (414), Heimfeld, Wehlkoth (157), Kattwiek, Hogeschaar (20), Eißendörp (255), Marmsdörp (189), Lauenbrook (298), Wilstörp, Langenbeek, Butenmöhl (264)

Vondaag sünd düsse Öörd all Deel von de Stadt Hamborg.

## Footnoten
Mairie Moorborg

De **Mairie Moorborg** weer in de Franzosentied (1811 bet 1813) een von de twee Mairien, in de de Kanton Horborg indeelt weer. De Seet weer in Moorborg. Se harr 2184 Inwahners.

## Historie

Moorborg sülvs hett vör de Franzosentied to de Stadt Hamborg höört. De Ümgegend von Moorborg aver hett to de Vaagdie Höpen von dat Amt Horborg un de Huusvaagdie Mesborg von dat Amt Mesborg in dat Förstendom Lümborg höört, wat in dat Kurförstendom Hannover leeg. Dat Kurförstendom Hannover weer in de Tied von de Koalitschoonskriege siet 1801 von Franzosen un Prüßen besett. To’n 1. März 1810 is dat hannöversche Rebeed denn Deel von dat Königriek Westfalen worrn, wat en Satellitenstaat von Frankriek weer. Moorborg sülvs is 1810 aver noch hambörgsch bleven.

Man al to’n 1. Januar 1811 hett sik dat allens ännert. Dat Königriek Westfalen müss dat Departement von de Nedderelv direkt an dat Franzöösche Kaiserriek afgeven. Dat hambörgsche Moorborg is mit de vörmaals hannöverschen, nu westfäälschen Öörd ut de Ümgegend to de Mairie Moorborg tohoopslaten worrn. Dat weer nu een von de twee Mairien in’n Kanton Horborg, Distrikt Horborg, Departement von de Elvmünnen. In de Mairie sünd blangen dat hambörgsche Moorborg Öörd in tohoopfaat worrn, de vörher in Westfalen to twee Mairien höört harrn: de Mairie Neewiedendaal ut’n Kanton Horborg un de Mairie Fischbeek ut’n Kanton Mesborg.

1813/1814 hebbt de Russen de Franzosen slahn un dat Rebeed befreet. Hamborg un dat Kurförstendom Hannover sünd denn wedder herstellt worrn un de ole Stand von vör 1810 wedder dor. Mit’n Wiener Kungress is 1815 ut dat Kurförstendom dat Königriek Hannover worrn.

## Öörd

Dor hebbt düsse Öörd tohöört:

* Kaiserriek Frankriek:
*:Moorborg (1616 Inwahners), Neewiedendaal, Ooldwiedendaal, Huusbrook (79), Neegraven (285), Scheedholt, Fischbeek (204)

Vondaag sünd düsse Öörd all Deel von de Stadt Hamborg.

## Footnoten
Töpen

**Töpen** betekent

* Töpen, Gemeen in’n Landkreis Hof, Bayern,
* Töpen, Oort in de Gemeen Munste in’n Landkreis Heidkreis, Neddersassen.
Meinen

**Meinen** betekent

* Meinen, Oort in de Gemeen Soltau in’n Landkreis Heidkreis, Neddersassen.

**Meinen** is de Familiennaam von

* Maria Meinen (1905–1992), Swiezer Schrieversche un Danzerin,
* Olaf Meinen (* 1967), düütschen Politiker,
* Susanna Meinen (* 1992), Swiezer Biathletin un Skilanglöperin.

Kiek ok bi: Meynen.
Mairie Karkgellsen

De **Mairie Karkgellsen** weer in de Franzosentied (1810 bet 1813) een von de dree Mairien, in de de Kanton Garlstörp indeelt weer. De Seet weer in Karkgellsen. Se harr 1743 Inwahners.

## Historie

De Ümgegend von Karkgellsen hett vör de Franzosentied to de Amtsvaagdien Amelkusen un Garlstörp von dat Amt Winsen, de Huusvaagdie von dat Amt Lüün un to dat Gericht von dat Klooster St. Michaelis in dat Förstendom Lümborg höört, wat in dat Kurförstendom Hannover leeg. Dat Kurförstendom Hannover weer in de Tied von de Koalitschoonskriege siet 1801 von Franzosen un Prüßen besett. To’n 1. März 1810 is dat Rebeed denn Deel von dat Königriek Westfalen worrn, wat en Satellitenstaat von Frankriek weer.

Binnen Westfalen weer de Mairie Karkgellsen een von de 18 Mairien in’n Kanton Bienbüddel von’n Distrikt Lümborg, Departement von de Nedderelv. Man al to’n 1. Januar 1811 harr dat wedder en Enn. Dat Königriek Westfalen müss dat Departement direkt an dat Franzöösche Kaiserriek afgeven. De Mairie Karkgellsen weer nu een von de dree Mairien in’n Kanton Garlstörp, Distrikt Lümborg, Departement von de Elvmünnen. De Mairie weer nu düüdlich grötter, dor sünd Öörd in tohoopfaat worrn, de vörher in Westfalen to söss Mairien höört harrn: de Mairien Karkgellsen, Heinsen, Örzen un Rettmer ut’n Kanton Bienbüddel, de Mairie Mechtsen ut’n Kanton Bewick un de Mairie Luhmöhlen ut’n Kanton Garlstörp. Von de Mairie Luhmöhlen is allens utbenahmen de Öörd Lübberstää un Eyendörp an de Mairie Karkgellsen gahn. De Rest keem an de Mairie Garlstörp. Von de Mairie Mechtsen is allens utbenahmen Mechtsen sülvs an de Mairie Karkgellsen gahn un Mechtsen an de Mairie Bewick.

1813/1814 hebbt de Russen de Franzosen slahn un dat Rebeed befreet. Dat Kurförstendom Hannover is denn wedder herstellt worrn un de ole Stand von vör 1810 wedder dor. Mit’n Wiener Kungress is 1815 ut dat Kurförstendom dat Königriek Hannover worrn.

## Öörd

Dor hebbt düsse Öörd tohöört:

* Königriek Westfalen:
*::Karkgellsen

* Kaiserriek Frankriek:
*:Karkgellsen (221 Inwahners), Luhmöhlen (80), Puunsen, Röndahl, Eenhoff (104), Raben (72), Heinsen (123), Wetzen, Örzen (214), Sugellsen (143), Drögennindörp, Marßen (170), Rettmer Slüüs (5), Düvelsbrook (5), Häckel (74), Hilgendal (137), Westergellsen (124), Veerhöben (90), Dachmessen (58), Emsen (123)

Vondaag sünd düsse Öörd Deel von de Samtgemenen Gellsen, Amelkusen, Ilmenau un Solzhusen un de Stadt Lümborg.

## Footnoten
Raben

**Raben** betekent

* Raben, Oort in de Gemeen Soosdörp in’n Landkreis Lümborg, Neddersassen,
* Raben, Oort in de Gemeen Rabenstein in’n Landkreis Potsdam-Middelmark, Brannenborg,
* Raben, ole mekelbörgsche Eddelfamilie.

**Raben** is de Familiennaam von

* David von Raben (üm 1600–?), düütschen Hoffbeamten,
* Ernst von Raben (1877–1924), düütschen Offzeer,
* Frederik Raben-Levetzau (1850–1933), däänschen Diplomaat un Politiker,
* Friedrich Raben (1854–1913), düütsch-däänschen Koopmann un Ünnernehmer,
* Hans-Jürgen Raben (* 1943), düütschen Schriever,
* Jens Raben (1880–1960), däänschen Archäoloog,
* Peer Raben (1940–2007), düütschen Kumponist,
* Peter Raben (1661–1727), däänschen Admiraal.
Vincent Raven

**Vincent Raven** is de Naam von

* Vincent Raven (1859–1934), engelschen Inschenör,
* Vincent Raven (* 1966), Swiezer Mentalist un Töverkünstler.
Etzen

**Etzen** betekent

* Etzen, Oort in de Gemeen Amelkusen in’n Landkreis Lümborg, Neddersassen,
* Etzen, Oort in de Gemeen Ruprechtshofen, Bezirk Melk, Niederösterreich, Öösterriek,
* Etzen, Oort in de Gemeen Groß Gerungs, Bezirk Zwettl, Niederösterreich, Öösterriek.

Kiek ok bi: Ätzen.
Raven

**Raven** betekent

* Raven, Geslecht von Vagels,
* Raven, Oort in Illinois, USA,
* Raven, Oort in Kentucky, USA,
* Raven, Oort in Virginia, USA,
* Raven, Oort in Noordmazedonien,
* Raven, Eddelfamilie ut de Uckermark,
* *[[AeroVironment RQ-11|Raven]]*, Drohn von dat US-Militär,
* Raven, US-amerikaanschen Wrestler,
* Raven Software, Utwicklerstudio för Computerspelen,
* *[[Raven (Heftroman)|Raven]]*, Heftroman von Wolfgang Hohlbein,
* *[[Raven (Feernsehreeg)|Raven]]*, US-amerikaansche Feernsehreeg,
* *[[Raven (2009)|Raven]]*, US-amerikaanschen Film ut dat Johr 2009,
* *[[Raven (Band)|Raven]]*, brietsche Band.

Dat is ok de hoochdüütsche Naam von

* Raben, Oort in de Gemeen Soosdörp in’n Landkreis Lümborg, Neddersassen.

**Raven** is de Familiennaam von

* Bertram H. Raven (1926–2020), US-amerikaanschen Psycholoog un Sozioloog,
* Charles E. Raven (1885–1964), brietschen Theoloog un Schriever,
* Eduard von Raven (1807–1864), düütschen Generaalmajor,
* Elsa Raven (* 1929), US-amerikaansche Schauspelerin,
* Ernst von Raven (1816–1890), düütschen Maler,
* Ernst Werner von Raven (1727–1787), düütschen Freemürer,
* Frederick Edward Raven (1837–1903), engelschen Preddiger,
* Henry Cushier Raven (1889–1944), US-amerikaanschen Zooloog un Anatoom,
* Herbord von Raven (?–1287), Stadtschult von Nigenbramborg,
* Jakob Raven (üm 1514–1557/1558), Hansesekretär,
,
* Lynn Raven (* 1971), düütsch-US-amerikaansche Schrieversche,
* Maarten J. Raven (* 1953), nedderlandschen Ägyptoloog,
* Marion Raven (* 1984), noorweegsche Sängerin,
* Mathilde Raven (1817–1902), düütsche Schrieversche,
* Michael Raven (* 1969), US-amerikaanschen Speelbaas, Produzent un Dreihbookschriever,
* Nina Raven-Kindler (1911–1996), düütsche Schauspelerin,
* Otto von Raven (1778–1810), düütschen Offzeer,
* Paul Raven (1961–2007), brietschen Bassist,
* Peter H. Raven (* 1936), US-amerikaanschen Botaniker,
* Robert J. Raven (* 1960), austraalschen Arachnoloog,
* Simon Raven (1927–2001), brietschen Schriever,
* Ulrich von Raven (1767–1800), düütschen Offzeer,
,
* Werner von Raven (üm 1877–1925/1929), düütschen Mediziner,
* Werner Alborus Küneke von Raven (1784–1814), düütschen Offzeer,
,
* William H. McRaven (* 1955), US-amerikaanschen Admiraal,
* Wolfram von Raven (1924–2003), düütschen Publizist.

Kiek ok bi: The Raven, Ravn, Ravens.
John Raven

**John Raven** is de Naam von

* John C. Raven (1902–1970), brietschen Psycholoog,
* John Earle Raven (1914–1980), brietschen Philosophiehistoriker.
Eek

**Eek** betekent

* Ekenbööm (*Quercus*), Geslecht von Bööm,
* Ekenboom (*Quercus robur*), de Soort Boom, de mehrstendeels meent is, wenn een in Middeleuropa von en Eek snackt,
* Ekenholt, Holt von’n Ekenboom,
* Eek, anner Woord för Mateer oder Edder,
* Eek, Oort in Alaska, USA,
* Eek River, Stroom in Alaska, USA, de in’n Kuskokwim River münnt,
* *[[Eek! The Cat]]*, Tekentrick-Feernsehreeg ut de USA/Kanada,
* Eek, Figur ut de Heraldik.

**EEK** is afkört för

* Energieeffizienzklass,
* Estnische Kroon, ehmalig Betahlmiddel in Eestland.

**Eek** is de Familiennaam von

* Anders Eek (* 1974), noorweegschen Musiker,
* Karl Morten Eek (* 1988), noorweegschen Footballspeler,
* Maria Magdalena Eek (1733–1800), finnsche Fienbäckersche,
* Per-Olof Eek (* 1951), sweedschen Footballspeler.
Brackel

**Brackel** betekent

* Brackel, düütschbaltsche Eddelfamilie,
* Brackel, Eddelfamilien ut Rhienland un Westfalen.

Dat is ok de hoochdüütsche Naam von

* Braackel, Oort in de Gemeen Braackel in’n Landkreis Horborg, Neddersassen,
* Brakel, Stadtdeel in’n Stadtbezirk Brakel von Düörpm, Noordrhien-Westfalen.

**Brackel** is de Familiennaam von

* Bruno von Brackel (1911–1941), düütschen Offzeer,
* Casimir Christoph von Brackel (1686–1742), Landhoffmeester un Kanzler in Kurland,
* Ferdinande von Brackel (1835–1905), düütsche Schrieversche,
* Heinrich Otto von Brackel († 1713), königlich-sweedschen Offzeer,
* Heinrich Rudolph von Brackel, königlich-bayerischen Offzeer,
* Johann von Brackel († 1651), Ridderschopshauptmann von de estlandsche Ridderschop,
* Woldemar von Brackel (1807–1877), kaiserlich-russ’schen Offzeer.

Kiek ok bi: Brakel.
Brakel

**Brakel** betekent

* Brakel, Stadt in’n Kreis Höxter, Noordrhien-Westfalen,
* Brakel, Stadtdeel in’n Stadtbezirk Brakel von de Stadt Düörpm, Noordrhien-Westfalen,
* Brakel, Gemeen in Belgien,
* Brakel, Oort in de Gemeen Zaltbommel, Gelderland, Nedderlannen,
* Brakel, en Höhnerraaß,
* Brakel, Eddelfamilie ut Westfalen.

**Brakel** is de Familiennaam von

* Johann I. von Brakel († 1260), Bischop von Hilmssen,
* Wilhelmus à Brakel (1635–1711), nedderlandschen Preddiger.

Kiek ok bi: Brackel, Braackel.
Eken

**Eken** betekent

* Ekenbööm (*Quercus*), Geslecht von Bööm,
* Ekenboom (*Quercus robur*), de Soort Boom, de mehrstendeels meent is, wenn een in Middeleuropa von Eken snackt,
* Eken, düütschen Naam von’n Oort Egen op Als in Däänmark.

**Eken** is de Familiennaam von

* Bülent Eken (1923–2016), törkschen Footballspeler, -trainer un -funkschonär,
* Kent Eken (* 1963), US-amerikaanschen Politiker,
* Korkut Eken (* 1945), törkschen Sekerheitsoffzeer,
* Reha Eken (1925–2013), törkschen Footballspeler, -trainer un -funkschonär,
* Tompa Eken (* 1950), sweedschen Musiker,
* Willis Eken (1931–2010), US-amerikaanschen Politiker.

Kiek ok bi: Ecken.
Mairie Jesborg

De **Mairie Jesborg** weer in de Franzosentied (1810 bet 1813) een von de dree Mairien, in de de Kanton Hittfeld indeelt weer. De Seet weer in Jesborg. Se harr 1134 Inwahners.

## Historie

De Ümgegend von Jesborg hett vör de Franzosentied to de Vaagdien Hittfeld un Töst von dat Amt Horborg in dat Förstendom Lümborg höört, wat in dat Kurförstendom Hannover leeg. Dat Kurförstendom Hannover weer in de Tied von de Koalitschoonskriege siet 1801 von Franzosen un Prüßen besett. To’n 1. März 1810 is dat Rebeed denn Deel von dat Königriek Westfalen worrn, wat en Satellitenstaat von Frankriek weer.

Binnen Westfalen weer de Mairie Jesborg een von de twölv Mairien in’n Kanton Töst von’n Distrikt Horborg, Departement von de Nedderelv. Man al to’n 1. Januar 1811 harr dat wedder en Enn. Dat Königriek Westfalen müss dat Departement direkt an dat Franzöösche Kaiserriek afgeven. De Mairie Jesborg weer nu een von de dree Mairien in’n Kanton Hittfeld, Distrikt Lümborg, Departement von de Elvmünnen. De Mairie weer nu düüdlich grötter, dor sünd Öörd in tohoopfaat worrn, de vörher in Westfalen to de veer Mairien Jesborg, Itzenbüttel, Dibbersen un Wörm (all veer in’n Kanton Töst) höört harrn. Von de Mairie Dibbersen sünd de beiden Öörd Dibbersen un Dangersen an de Mairie Hittfeld gahn. De Rest keem an de Mairie Jesborg. Von de Mairie Wörm kemen de Öörd Wörm un Handörp an de Mairie Jesborg un de Rest an de Mairie Töst.

1813/1814 hebbt de Russen de Franzosen slahn un dat Rebeed befreet. Dat Kurförstendom Hannover is denn wedder herstellt worrn un de ole Stand von vör 1810 wedder dor. Mit’n Wiener Kungress is 1815 ut dat Kurförstendom dat Königriek Hannover worrn.

## Öörd

Dor hebbt düsse Öörd tohöört:

* Königriek Westfalen:
*::Jesborg, Lohoff, Wiedenhoff, Seppens, Lüll, Thälsdörp

* Kaiserriek Frankriek:
*:Jesborg, Lohoff (199 Inwahners), Wiedenhoff (25), Seppens (94), Lüll (51), Thälsdörp (36), Harmsdörp (30), Bookholt (131), Bendsdörp (206), Itzenbüttel (56), Reindörp (40), Büüns (18), Meilsen (28), Steenbeek (67), Vaans (50), Wörm (24), Handörp (79)

Vondaag sünd düsse Öörd Deel von de Samtgemenen Jesborg un Töst un de Stadt Bookholt.

## Footnoten
Kanton Winsen

**Kanton Winsen** betekent

* Kanton Winsen, in de Franzosentied 1810 bet 1814 en Kanton mit Seet in Winsen an de Luh,
* Kanton Winsen, in de Franzosentied 1810 bet 1814 en Kanton mit Seet in Winsen an de Aller.
Clues

**Clues** betekent

* *[[Clues (Band)|Clues]]*, kanaadsche Band.

Dat is ok de hoochdüütsche Naam von

* Kluus, Oort in de Gemeen Syke in’n Landkreis Deefholt, Neddersassen,
* Kluus, Oort in de Gemeen Handörp in’n Landkreis Lümborg, Neddersassen.

**Clues** is de Familiennaam von

* Arthur Clues (1924–1998), austraalschen Rugbyspeler.
Mairie Mäkelfeld

De **Mairie Mäkelfeld** weer in de Franzosentied (1810 bet 1813) een von de dree Mairien, in de de Kanton Hittfeld indeelt weer. De Seet weer in Mäkelfeld. Se harr 2309 Inwahners.

## Historie

De Ümgegend von Mäkelfeld hett vör de Franzosentied to de Vaagdien Höpen, Hittfeld un Neeland-Over von dat Amt Horborg in dat Förstendom Lümborg höört, wat in dat Kurförstendom Hannover leeg. Dat Kurförstendom Hannover weer in de Tied von de Koalitschoonskriege siet 1801 von Franzosen un Prüßen besett. To’n 1. März 1810 is dat Rebeed denn Deel von dat Königriek Westfalen worrn, wat en Satellitenstaat von Frankriek weer.

Binnen Westfalen hett Mäkelfeld to de Mairie Glüsen in’n Kanton Hittfeld von’n Distrikt Horborg, Departement von de Nedderelv höört. Man to’n 1. Januar 1811 hett sik dat ännert. Dat Königriek Westfalen müss dat Departement direkt an dat Franzöösche Kaiserriek afgeven. De Mairie Mäkelfeld is nee billt worrn un weer een von de dree Mairien in’n Kanton Hittfeld, Distrikt Lümborg, Departement von de Elvmünnen. In de Mairie sünd Öörd in tohoopfaat worrn, de vörher in Westfalen to de söss Mairien Glüsen, Rönnborg, Bääkdörp, Over, Bullenhuus un Neeland höört harrn (all söss in’n Kanton Hittfeld). Von de Mairie Neeland is blots de lüttje Oort Seevenhusen an de Mairie Mäkelfeld gahn. De annere Oort, Neeland, is in de Mairie Horborg wesselt.

1813/1814 hebbt de Russen de Franzosen slahn un dat Rebeed befreet. Dat Kurförstendom Hannover is denn wedder herstellt worrn un de ole Stand von vör 1810 wedder dor. Mit’n Wiener Kungress is 1815 ut dat Kurförstendom dat Königriek Hannover worrn.

## Öörd

Dor hebbt düsse Öörd tohöört:

* Kaiserriek Frankriek:
*:Mäkelfeld (396 Inwahners), Rönnborg (198), Sinsdörp, Weid (168), Bääkdörp (58), Wittenbarg (24), Wooxdörp (21), Metzendörp (37), Fleest (184), Pulvermöhl, Glüsen (156), Hössen (83), Over (416), Seevenhusen (6), Bullenhuus (176), Groot Moor (201), Lütt Moor (79), Freeswardermoor (106)

Vondaag sünd düsse Öörd Deel von de Gemeen Seevdaal. En lütten Deel höört vondaag ok to de Stadt Hamborg.

## Footnoten
Kristian Brenden

**Kristian Brenden** (* 12. Juni 1976 in Lillehammer) is en ehmalger norweegsch Skispringer.

Bi Weltcupwettbewarfen keem he 29-mal  ünner de Top 10, dorvan acht mal up dat Podest. Sien gröttsten Erfolge weern de Siege bi Weltcupwettbewarfen 1996 in Lillehammer un 1998 in Zakopane. In de Gesamtwertung vun dat Nordic Tournament kunn Brenden 1997 den tweeten Platz beleggen.

1996 nehm he an de Olympisch Winterspelen in Nagano deel. Dor reck he mit de Mannschap Platz 4 in' Teamwettbewarf, keem vun de Normalschanze up Platz 8 un wurr 13. vun de Grootschanze.

2001 hett he sien Loopbahn nah insgesamt 77 Weltcupspringen afslooten.

## Weblenken
* Kristian Brenden in de Datenbank vun de FIS (engelsch)
* Kristian Brenden in de Datenbank vun Sportsreference.com (engelsch)
Mairie Parrns

De **Mairie Parrns** weer in de Franzosentied (1810 bet 1813) een von de dree Mairien, in de de Kanton Winsen indeelt weer. De Seet weer in Parrns. Se harr 2773 Inwahners.

## Historie

De Ümgegend von Parrns hett vör de Franzosentied to de Vaagdie Parrns von dat Amt Winsen in dat Förstendom Lümborg höört, wat in dat Kurförstendom Hannover leeg. Dat Kurförstendom Hannover weer in de Tied von de Koalitschoonskriege siet 1801 von Franzosen un Prüßen besett. To’n 1. März 1810 is dat Rebeed denn Deel von dat Königriek Westfalen worrn, wat en Satellitenstaat von Frankriek weer.

Binnen Westfalen weer de Mairie Parrns een von de teihn Mairien in’n Kanton Winsen von’n Distrikt Horborg, Departement von de Nedderelv. Man al to’n 1. Januar 1811 harr dat wedder en Enn. Dat Königriek Westfalen müss dat Departement direkt an dat Franzöösche Kaiserriek afgeven. De Mairie Parrns weer nu een von de dree Mairien in’n Kanton Winsen, Distrikt Lümborg, Departement von de Elvmünnen. De Mairie weer nu düüdlich grötter, dor sünd Öörd in tohoopfaat worrn, de vörher in Westfalen to söven Mairien höört harrn: de Mairien Parrns, Ramßel, Maschen, Stell un Ashusen ut’n Kanton Winsen un de Mairien Braackel un Wulfsen ut’n Kanton Garlstörp. De Mairien Braackel un Wulfsen sünd all beid nich kumplett an de Maire Parrns gahn. De Mairie Braackel hett blots dat Dörp Tangendörp an de Mairie Parrns afgeven un de Rest keem an de Mairie Garlstörp. De Mairie Wulfsen hett de Dörper Wulfsen un Beborg an de Mairie Parrns geven, wieldes dat Dörp Gastää ok an de Mairie Garlstörp gahn is.

1813/1814 hebbt de Russen de Franzosen slahn un dat Rebeed befreet. Dat Kurförstendom Hannover is denn wedder herstellt worrn un de ole Stand von vör 1810 wedder dor. Mit’n Wiener Kungress is 1815 ut dat Kurförstendom dat Königriek Hannover worrn.

## Öörd

Dor hebbt düsse Öörd tohöört:

* Königriek Westfalen:
*::Parrns

* Kaiserriek Frankriek:
*:Parrns (413 Inwahners), Ramßel (234), Maschen, Freschenhusen (302), Stell, Fachenfelln (507), Ashusen (288), Scharmbääk (266), Host (40), Ohlendörp (156), Holtörp (52), Thieshoop (51), Tangendörp (152), Wulfsen (193), Beborg (119)

Vondaag sünd düsse Öörd Deel von de Stadt Winsen, de Samtgemenen Solzhusen un Hanstää un de Gemenen Seevdaal un Stell.

## Footnoten
Matthias Simmen

**Matthias Simmen** (* 3. Februar 1972 in Altdorf) is en ehmalger  Swiezer Biathlet.

Matthias Simmen fung 2001 mit Biathlon an un hörr sietdem to dat Swiezer Natschonalteam. De Grenzwächter wurr vun Manfred Geyer traineert un is för Gardes Frontière antreeden.

Simmen hett an söben Biathlon-Weltmeesterschapen un dree Olympisch Winterspielen deelnommen. Sien besten Resultate reck he mit Platz 10 in‘ Sprintwettkamp över 10 km bi de Biathlon-Weltmeesterschapen 2007 as ok Platz 16 in dat Eenzelrennen bi de Biathlon-Weltmeesterschapen 2005. In Weltcup weer sien best Platzeeren de darte Rang in den 10-km-Sprint an‘ 8. Dezember 2006 in dat öösterrieksch Hochfilzen, achter Ole Einar Bjørndalen un Michael Greis; dormit is Simmen de eerste Swiezer Biathlet ween, de en Platz up dat Siegerpodest halen kunn. An dat Enn‘ vun de Saison belegg he Platz 29 in den Gesamtweltcup.

2008 nehm Simmen eerstmals an en Sömmer-Biathlon-WM deel. In dat Rollski-Verfolgungsrennen wunn he de Bronzemedaille achter Simon Fourcade un Vincent Defrasne.

Matthias Simmen hett an dree Olympisch Winterspelen deelnommen. 2010 weer sien best Platzeeren Rang 26 in’t Eenzel, mit de Staffel keem he up Rang 9. 

An‘ 16. März 2011 geev Simmen sien Rückträe vun den aktiven Spitzensport to dat Enn‘ vun de Saison bekannt.

Tietwies hett he dornah as Experte an de Siet vun Sigi Heinrich bi Eurosport as Experte de  Biathlon-Wettbewarfen kommenteert. Bi SRF is he siet Februar 2012 as Co-Kommentator anstellt.

## Weblenken
* Matthias Simmen in de Datenbank vun de IBU (engelsch)

## Enkeld Nahwiesen
Sandhörn

**Sandhörn** () is en lütten Oort in de Gemeen Greundiek (Samtgemeen Lüh) in’n Landkreis Stood, Neddersassen.

Sandhörn billt mit Sietwenn en Exklaav von de Gemeen Greundiek. Dat Rebeed liggt twüschen de Gemenen Hullern-Twielenfleet un Steenkark.

## Geografie

De Oort liggt in de eerste Miel von Oolland in de Masch von de Ünnerelv. Vör Sandhörn in de Elv liggt de Lühsand.

De Naveröörd sünd Greundiek mit Mojenhörn un Steenkark mit Wetterndörp un Huttfleet in’n Süüdoosten, Sietwenn in’n Süden, Bachenbrook in’n Süüdwesten, Hullern mit Sövenhöben in’n Westen un Twielenfleet in’n Noordwesten.

## Historie

Bi Sandhörn leeg ok de Oort Halstenfleet, de bi en Störmflood in de Elv ünnergahn is.

### Verwaltungsgeschicht

De Oort hett vör 1852 to de Hauptmannschop Twielenfleet von dat Grevengericht Oolland tohöört un denn von 1852 bet 1885 to dat Amt Jörk. Na 1885 weer dat in’n Kreis Jörk, de 1932 Deel von’n Kreis Stood worrn is.

De Oort hett fröher bi de Gemeen Twielenfleet bihöört. Eerst in de twete Hälft von dat 19. Johrhunnert is Greundiek en egenstännige Gemeen worrn, bi de denn ok Sandhörn mit bihöört hett.

### Inwahnertall

### Religion

Sandhörn is evangeelsch-luthersch präägt un höört to dat Kaspel von de Marienkark in Greundiek.

För de Kathoolschen is de Hillig-Geist-Kark in Stood tostännig.

## Weertschop un Infrastruktur

För Sandhörn is de freewillige Füürwehr Greundiek mit tostännig.

### Verkehr

Nich wied weg von Sandhörn löppt de Landsstraat 140 langs, de in’n Noordwesten över Hullern na Stood geiht un in’n Süüdoosten över Greundiek, Steenkark un Mittelskark na Jörk un op’n Hambörger Süden to.

De nächste Autobahn is de Autobahn 26 (Afsnidd Stood–Hamborg). De Opfohrt 3 Stood-Oost liggt so negen Kilometer in’n Süüdwesten von Sandhörn an de L&nbsp;111 un de Opfohrt 4 Dullern negen Kilometer in’n Süden an de L&nbsp;125.

De nächste Bahnhoff is so bi negen Kilometer wied weg in’n Westen de Bahnhoff Stood an de Nedderelvbahn von Cuxhoben na Hamborg.

## Footnoten
Gianni Bugno

**Gianni Bugno** (* 14. Februar 1964 in Brugg, Swiez) is en ehmalger italieensch Radrennfohrer, de in de eerst Hälft vun de 1990er Johren en vun de best  Allrounder in‘ Straatenradsport weer. Nah sien aktiv Loopbahn wurr he Präsident vun den  Radprofiverband Cyclistes Professionnels Associés.

## Loopbahn as Radsportler
Bugno wurr 1985 Profi. Lang Tiet stunn sien Swaakheit bi Affohrten grötteren Erfolgen entgegen. Nahdem en Binnenohrblockaad as Oorsaak för Gliekgewichtsstörungen faststellt un mit Ultraschall behannelt wurr, verbeeter he sück bi Affohrten. Buterdem heet dat, dat he bi Affohrten in‘ Training Mozart hörrn dee, um sien Angst to besiegen.

Sien Dörbröök fier he in dat Johr 1990, as he tonächst den Fröhjohrsklassiker Mailand-Sanremo wunn, denn en Sieg bi den Giro d’Italia mit Führung vun de eerst bi to de letzt Deelstreck fiern kunn un sluutend de Rad-Weltcup-Gesamtwertung haalen dee. Dormit is Bugno bit hüüd de letzt Fohrer, de in dat sülvig Johr sowohl een vun de groot Landesrundfohrten, as ok bi de klassisch Eendagsrennen domineeren kunn.

1991 un 1992 wunn Bugno tweemal nahnanner de UCI Straatenrad-Weltmeesterschap, jewiels in‘ Sprint vör Miguel Induráin bzw. Laurent Jalabert.

Sien Hööftoogenmark legg Bugno af 1991 aber up de Tour de France. 1990 harr he dor all den 7. Platz beleggt un twee Deelstrecken (dorünner de Bargdeelstreck hooch nah L’Alpe d’Huez) wunnen. 1991 reck Bugno den tweeten Platz mit dreeenhalf Minüüt Rückstand up den neen Star, den schier nich to slahn Miguel Induráin, hett aber weer de Bargdeelstreck nah L’Alpe d’Huez haalt. 1992 wurr Bugno nochmal Dart, harr aber sien starkste Phase bi Deelstreckenrennen achter sück. 

Sien letzt groot Erfolg weer sien Sieg bi de Flannern-Rundfohrt 1994. Dornah övernehm Bugno trotz sien groot Erfolge tonehmend weer en Rull as Waterdräger, bit he 1998 to’n Afsluss vun sien  Laufbahn en Deelstreck bi de Vuelta a España wunn.

## Doping
1994 wurr Bugno bi de *Coppa Agostinho* positiv up Koffein test un wegen Doping för dree Maand spaart. 1999 wurr he wegen den Koop un den Besitt vun Amphetaminen to en söss Maand düern Haftstraaf up Bewährung veroordeelt.

## Nah de aktiv Karriere
Nah sien Karriere as Radsportler hett Bugno en Utbillen as Helikopterpilot maakt. In disse Funktschoon is he ünner anner för dat staatlich italieensch Feernsehn RAI bi Radsportöverdragen tätig. He wurr Enn‘ 2009 to’n Präsidenten vun den  Radprofiverband Cyclistes Professionnels Associés wählt. 2010 hett he ahn Spood för de politische Linke bi en Regionalwahl kandideert.

## Utteknungen
* Sportler vun dat Johr in Italien (La Gazzetta dello Sport): 1990, 1991

## Enkeld Nahwiesen


## Weblenken
* Gianni Bugno in de Datenbank vun Radsportseiten.net
* Gianni Bugno in de Datenbank vun de Tour de France (franzöösch)
Exklaav

En **Exklaav** (von franzöösch *exclavé* ‚utslaten‘ ut *ex* ‚ut‘ un *clavis*, ‚Slötel‘) is en lüttjer Stück Territorium, dat mit’n grötteren Rest von dat Territorium nich direkt verbunnen is, so dat een dor blots över frömd Territorium henkamen kann.

Bispelen sünd de Oblast Kaliningrad (höört to Russland, aver ümgeven von Litauen un Polen), de Städer Ceuta un Melilla (höört to Spanien, aver ümgeven von Marokko) un dat Eiland Neewark (höört to Hamborg, aver ümgeven von Neddersassen).

Ut de Sicht von den Staat, de en Exklaav ümgifft, is dat Rebeed denn en Enklaav.
Nüsse

**Nüsse** is de Familiennaam von

* Albert Nüsse (1882–1965), düütschen Geodäät,
* Barbara Nüsse (* 1943), düütsche Schauspelerin,
* Octavio K. Nüsse (* 1947), düütschen Designer.

Kiek ok bi: Nusse.
Nuss (Mehrdüdig Begreep)

**Nuss** betekent

* Nuss, Gemeen in’n Kreis Hertogdom Loonborg, Sleswig-Holsteen.

**Nuss** oder **Nuß** is de Familiennaam von

* Alexander Nuss (* 1982), öösterriekschen Biathlet,
* August Nuss (1883–1958), düütschen Politiker,
* Balthasar Nuss (üm 1545–1618), düütschen Beamten,
* Benyamin Nuss (* 1989), düütschen Pianist,
* Bernhard Nuss (* 1961), düütschen Ultramarathonlöper,
* Eberhard Nuß (* 1953), düütschen Politiker,
* Franz Joseph Nuß (1775–1842), düütschen Jurist,
* Fritz Nuss (1907–1999), düütschen Bildhauer,
* Hans-Georg Nuß (* 1931), düütschen Weertschopswetenschopper,
* Hubert Nuss (* 1964), düütschen Jazzmusiker,
* Karl Nuß (1926–2013), düütschen Philosoof,
* Karl Ulrich Nuss (* 1943), düütschen Bildhauer,
* Kilian Nuß (1936–2015), düütschen röömsch-kathoolschen Theoloog,
* Ludwig Nuss (* 1961), düütschen Jazzmusiker,
* Uwe Nuß (* 1960), düütschen Inschenör,
* William J. Nuss (1914–1991), US-amerikaanschen Politiker un Avkaat.

Kiek ok bi: Nus, Nusse.
Herrlichkeit

De **Herrlichkeit** () is en Oortsdeel in de Gemeen Hemmoor (Samtgemeen Hemmoor) in’n Landkreis Cuxhoben, Neddersassen. Binnen de Gemeen höört dat deelwies to Westersood un deelwies to Warstood.

## Geografie

De Oort liggt op de Loomster Geest. Dat Water ut dat Rebeed flütt över Gravens in de Süderwettern un över dat Swengsielfleet in de Oost. Dat Water ut dat Rebeed in’n Süden von de Herrlichkeit flütt aver na’n Heeßeler Möhlenbeek af.

In’n Noordoosten liggt de Kriedsee.

De Naveröörd sünd Warstood in’n Noordoosten, Basbeek in’n Süüdoosten, Wedelsforth, Heeßel un de Augustenhoff in’n Süden, Bröckelbeek in’n Süüdwesten un Westersood un Ooldhemmoor in’n Noordwesten.

## Historie

De Westersoder Herrlichkeit is de öllere Deel. Eerst later sünd ok op de Warstoder Sied Hüüs boot worrn. De ole Grenz twüschen Westersood un Warstood is de hüdige *Grenzweg*.

Wussen is de Oortsdeel vör allen dör dat Zementwark von de Hemmoor Zement AG, dat 1862 blots en lütt Stück in’n Noorden anleggt worrn is.

Op de Herrlichkeit liggt ok dat Ümspannwark Hemmoor.

Dat Gräverfeld twüschen Warstood un Westersood, dat bi de Arbeiden in dat Zementwark utgraavt worrn is un bi dat de eersten Hemmoorer Ammels funnen worrn sünd, hett ok bet na de Herrlichkeit reckt.

### Verwaltungsgeschicht

De Oort weer vör 1859 in de Böörd Loomst von’t Amt Bremervöör, denn von 1859 bet 1885 in dat Amt Oosten un na 1885 in’n Kreis Neehuus. 1932 is dat Deel von’n Kreis Land Hadeln worrn un 1977 denn von’n Landkreis Cuxhoben.

De Oort weer jümmer Deel von de Gemeen Westersood, de an’n 1. Juli 1968 Deel von de Gemeen Hemmoor worrn is.

### Inwahnertall

### Religion

De Herrlichkeit is evangeelsch-luthersch präägt un höört to dat Kaspel von de Christus-Kark in Warstood. Bevör de Christus-Kark 1898 boot worrn is, hett de Oort to dat Kaspel von de Bartelmees-Kark in Loomst tohöört.

För de Kathoolschen is de St.-Ansgar-Kark in Warstood tostännig, de siet 2010 Deel von de Karkengemeen Hillig Geist in Stood is.

De Doden warrt op’n Karkhoff Westersood begraven.

## Kultur

### Verenen

De Schüttenvereen Warstood-Herrlichkeit, de 1889 grünnt worrn is, hett sik ut Mangel an Liddmaten un Geld to’n 31. März 2017 sülvs oplööst.

## Weertschop un Infrastruktur

För de Herrlichkeit sünd de freewilligen Füürwehrn Westersood un Warstood mit tostännig.

### Verkehr

De Herrlichkeit liggt nich wied af von de Bundsstraat 73, de in’n Noordwesten na de Wingst un Kumbarg geiht un in’n Süüdoosten na Heckthusen un Stood. In’n Süden krüüzt de B&nbsp;495 de B&nbsp;73. De B&nbsp;495 geiht in’n Noordoosten över de Oostbrügg Oosten na Oosten un Wischhoben un in’n Süüdwesten na Loomst un Bremervöör.

De nächste Autobahn is de Autobahn 26 (Afsnidd Stood–Hamborg). De Opfohrt 2 Stood-Süüd liggt so 32 Kilometer in’n Süüdoosten von de Herrlichkeit an de B&nbsp;73. De A&nbsp;27 (Afsnidd Cuxhoben–Bremerhoben) is üm un bi 40 Kilometer wied weg.

De nächste Bahnhoff is so bi veer Kilometer wied weg in’n Süüdoosten de Bahnhoff Hemmoor an de Nedderelvbahn von Cuxhoben na Hamborg.

## Footnoten
John Nutt

**John Nutt** is de Naam von

* John Nutt (1605–1668), engelschen Politiker,
* John Nutt († 1716), engelschen Drucker,
* John Nutt, engelschen Piraat.